Document ID: 32013R0172

IZVEDBENA UREDBA KOMISIJE (EU) št. 172/2013
z dne 26. februarja 2013
o izbrisu nekaterih obstoječih imen vin iz registra, vzpostavljenega v skladu z Uredbo Sveta (ES) št. 1234/2007
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1), zlasti člena 118s(3) v povezavi s členom 4 Uredbe,
ob upoštevanju naslednjega:
(1)
Imena vin, ki so bila zaščitena v skladu s členoma 51 in 54 Uredbe Sveta (ES) št. 1493/1999 z dne 17. maja 1999 o skupni ureditvi trga za vino (2) in členom 28 Uredbe Komisije (ES) št. 753/2002 z dne 29. aprila 2002 o določitvi nekaterih pravil za izvajanje Uredbe Sveta (ES) št. 1493/1999 glede opisa, poimenovanja, predstavitve in zaščite nekaterih proizvodov iz vinskega sektorja (3), so bila samodejno zaščitena na podlagi Uredbe (ES) št. 1234/2007. Ta imena vin („obstoječa zaščitena imena vin“) so navedena v registru zaščitenih označb porekla in zaščitenih geografskih označb za vino iz člena 118n Uredbe (ES) št. 1234/2007 („register“).
(2)
Glede navedenih obstoječih zaščitenih imen vin so morale države članice Komisiji do 31. decembra 2011 poslati tehnično dokumentacijo in nacionalne sklepe o odobritvi. V skladu s členom 118s(3) Uredbe (ES) št. 1234/2007 bodo obstoječa zaščitena imena vin, za katera dokumentacija ni bila predložena do navedenega datuma, izgubila zaščito po tej uredbi. Navedena imena bi bilo zato treba odstraniti iz registra.
(3)
Odstranitev iz registra ne bi smela vplivati na vina, ki so bila dana na trg ali označena z imeni vin, ki jih je treba odstraniti iz registra, pred datumom začetka veljavnosti te uredbe. Trženje navedenih vin bi moralo zato biti dovoljeno do izčrpanja zalog.
(4)
Ukrep iz te uredbe je v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Imena vin iz Priloge k tej uredbi se odstranijo iz registra iz člena 118n Uredbe (ES) št. 1234/2007.
Člen 2
Vina, ki so dana na trg ali označena z imeni vin iz člena 1 pred datumom začetka veljavnosti te uredbe, se lahko tržijo do izčrpanja zalog.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je zavezujoča v celoti in se neposredno uporablja v vseh državah članicah.
V Bruslju, 26. februarja 2013

Labels: 3
18
17